Det svenske børneprogram 'Basillakuten', som bliver vist på SVTs børnekanal, er kommet i modvind efter programmet har lavet musikvideoen 'Snippan og Snoppan'.

Det er blandt andet vendinger som 'Her kommer snoppen (penissen) i fuld galop', der har fået mange af seernes forældre op af stolene.

'Snippan og Snoppan' er nemlig tegnede kønsorganer, der skal få de svenske børn til at få et naturligt forhold til deres krop.

Mange er misfornøjede med video

På programmets Facebookside har flere luftet deres misfornøjelse med videoen, der indtil videre er blevet afspillet omkring en halv million gange, efter den blev lagt på nettet i torsdags.

- Er det en børnekanal eller en pornokanal, spørger en bruger?

- Man skal ikke lave sange om kønsorganer. For dårligt, skriver en anden.

SVT: Videoen har en pædagogisk hensigt

Men SVT forsvarer programmet med, at det har en pædagogisk hensigt.

- Vores program bygger på spørgsmål fra børn, og vi har fået en masse spørgsmål om netop 'snoppen' og 'snippen', siger projektlederen for programmet, Kajsa Peters til Aftonbladet.

- Vi håber, at sangen kan bidrage til, at det bliver lettere for forældre at snakke om børnenes kønsorganer med dem. Så der findes en pædagogisk hensigt med det, siger Peters.